**LEES: GENESIS 37:12-28**

**“Ek soek na my broers”**

**1. Gestuur deur sy pa**

Josef en sy broers het vreemdelinge vir mekaar geword. Kinders van dieselfde pa; deel van dieselfde huishouding, maar tog vreemdelinge vir mekaar. Hoe baie keer gebeur dit nie in die lewe nie, né? Ek is seker elkeen van ons ken dit uit ons eie ervaring. Daar is mense wat naby aan jou is – jou familie, huismense, vriende. En dan dryf julle uit mekaar uit. Óf geleidelik oor tyd, óf skielik as gevolg van een of ander bakleiery, of misverstand of botsing...

Die ding tussen Josef en sy broers kom al ‘n ent. Josef het hierdie drome gehad, hierdie visie – ‘n gevoel van roeping. Maar sy broers interpreteer dit heeltemal anders. Daar’s misverstand tussen hulle. Sy broers ervaar dit dat hy arrogant is en nie sy plek ken nie. En so kom lê daar ‘n grens tussen hulle en Josef. So tragies, nie waar nie ... en tog so bekend.

Maar dan op ‘n dag roep Jakob, Josef se pa, vir hom: ek het werk vir jou. Jou broers is ‘n ent hiervandaan op ‘n ander plek besig om kleinvee op te pas. Ek wil jou na hulle toe stuur. Gaan kyk of alles nog reg is by jou broers, en kom vertel my. Nou wat maak ‘n mens nou? In daardie tyd, nog meer as vandag was daar nie teëpraat nie. So Josef se: “Goed, pa,” en hy gaan.

Josef word gestuur om na sy broers te gaan soek, en die interessante is dat hy in sy soektog ‘n hele paar grense moet oorsteek. Die eerste grens was sekerlik binne in homself. Want dalk wou hy nie eers gegaan het nie. Hoekom stuur sy pa nie iemand anders nie? Maar sy pa stuur hóm, en Josef moet oor homself kom, en hy moet gaan. En dan in die tweede plek moes hy sy lekker gemaklike huis verlaat. Hy was sy pa se witbroodjie en kon met sy *“technicolour dreamcoat”* rondloop. Nou moet hy dit agter hom los en na Sigem toe gaan in die veld. Daar in Sigem aangekom, waar hy en sy pa gedink het sy broers sou wees, vind Josef uit dat hulle nie meer daar is nie. ‘n Man sê vir hom dat hulle na Dotan toe is. Nou Sigem was al klaar ‘n hele ent weg van Josef se huis in Hebron. Sigem was omtrent op die buiterand van die sirkel waarbinne die nomadiese veeldwagters hulle kuddes laat wei het. Maar nou hoor Josef dat sy broers nog verder noord gegaan het Dotan toe – buite dit wat hulle gewoonlik doen. Hulle is nou op ‘n ander, vreemde plek.

Josef gaan aan en hy soek verder, want sy pa het hom gestuur. Maar kyk net wat gebeur nou. Sy broers – hulle na wie hy kom soek het – vang hom, gooi hom in ‘n put, en ‘n rukkie later verkoop hulle hom aan handelaars wat op pad is Egipte toe. En die uiteinde van Josef se soektog is dat hy ‘n slaaf word.

**2. Broers buite hoorafstand in ons lewe**

Wat maak hierdie storie met jou vanoggend as jy jouself daarin probeer indink? Wie’s die broers buite hoorafstand in jou lewe? Wie is die mense wat naby aan jou is omdat julle deel van dieselfde familie is, maar nou het daar ‘n hele klomp slegte grense tussen julle kom lê? Dit kan naby familie wees, maar ons moet familie breed genoeg verstaan. In ‘n sekere opsig is daar niemand wat nie familie van ons is nie, want ons is almal deel van een en dieselfde skepping. Maar wie is die broers buite hoorasftand in jóú lewe? Wie is die mense wat jy so goed ken want julle is deel van dieselfde gemeenskap, dieselfde stad, dieselfde land maar as gevolg van so baie dinge wat gebeur het is julle vreemdelinge vir mekaar.

In 1989 skryf Prof. Willie Esterhuyse ‘n boek met die titel *Broers buite hoorafstand*. Dit het gegaan oor die vervreemding tussen mense, tussen Christene in Suid Afrika. Die oorgrote meerderheid mense in ons land is Christene! En tog is die spanning nou in 2015 al weer net so hoog soos in die laat tagtigs. Hoe gebeur dit? Hoe gebeur dit dat ons mekaar in die put gooi. Dat ons mekaar wil stuur na Egipte toe, met ander woorde net weg uit ons eie lewens... Besef jy dat jy ‘n Pa het wat jou stuur na jou broers toe – wie hulle ook al mag wees. Besef jy dat jy ‘n Pa het wat wil hê dat jy moet gaan kyk of dit goed gaan met jou broers? Jy en ek mag nie van hulle vergeet nie! Hoe gaan ons dit regkry? Ons gaan ons al daardie grense oorsteek?

**3. Jesus Christus**

Filippense 2:5 – “Dieselfde gesindheid moet in julle wees wat daar ook in Jesus Christus was.”

Sien, daar was nog ‘n man wat deur sy Pa gestuur is om na sy broers te gaan soek. Sy naam is Jesus Christus, en het jy al gedink oor die grense wat Hy oorgesteek het na ons toe? Hy, die Seun van God het die grens oorgesteek en ‘n mens geword. Dit in die eerste plek. En toe het Hy die grens oorgesteek van ryk na arm. Hy was nedereig en het die gestalte van ‘n slaaf aangeneem. Josef is as ‘n slaaf verkoop, maar Jesus Christus het gewilliglik ‘n slaaf, ‘n nederige dienaar geword. En daarna het hy nóg ‘n grens oorgesteek: die grens van die lewe na die dood. Josef is in ‘n put gegooi – Jesus Christus is in ‘n graf neergelê. En dit omdat Hy kom soek het na ons almal – sy broers en susters, die hele skepping. Omdat God ons Pa besorg is oor ons, en wil hê dat dit met ons goed moet gaan.

En onthou dan ook die goeie nuus van hierdie lied in Filippense: ‘daarom het God vir Jesus Christus tot die hoogste eer verhef en Hom die Naam gegee wat bo elke naam is, sodat in die naam van Jesus elkeen wat in die hemel en op die aarde en onder die aarde is, die knie sou buig, en elke tong sou erken: “Jesus Christus is Here!” tot eer van God die Vader.’

**4. Gaan na jou broers toe in Sy Naam**

Miskien voel jy dalk vanoggend ‘n bietjie soos Josef - in die put gegooi deur jou broers. Miskien voel jy dat jy nou al genoeg na hulle gesoek het, en dat hulle jou met stank vir dank betaal het. Miskien sit jy vanoggend met jou hande in jou hare en voel dit vir jou of jy in ‘n land van vreemdelingskap is waarheen jou eie broers jou verban het – wie hulle ook al mag wees - regtige familie, bure, werksmense, landgenote.

Maar onthou dan dat Josef se storie en jou storie ingebed is in die grootste storie van almal. Van God die Vader wat sy Seun gegee het om hulle wat vreemdelinge geword het te kom soek. Om by hulle aan te kom en te kom ly; te kom sterf. En so die oorwinning te behaal sodat elke tong, met ander woorde almal saam, uiteindelik weer tot eer van ons almal se Vader kan bely: Jesus is ons Here. Hy is ons broer.

Kan jy met hierdie wete nou wéér hoor dat jy gestuur is? Jy ís gestuur om jou broers wat buite hoorafstand geraak het te gaan soek. Selfs al beteken dit dat jy in die put gegooi moet word. Dat jy ‘n vernederde slaaf moet word. Want dis waar jy en ek sterf aan onsself, waar ons eie raad en slimmigheid doodloop in ‘n put, dis dáár waar God deur sy Gees die uitkoms gee, die nuwe lewe, die versoening. Selfs al is dit jare daarna, soos wat Josef weer in Egipte sy broers teëgekom het, en hulle toe kon help. Ons Pa soek na ons almal. Hy wil weet hoe dit met ons almal gaan. Hy stuur vir jou en my.

AMEN